钦定古今图书集成/明伦汇编/人事典/第021卷 > 《图书编》 > 《五脏六腑》
## 钦定古今图书集成/明伦汇编/人事典/第021卷 > 《图书编》 > 《五脏六腑》

喉咙已下，言五脏为手足三阴；咽喉已下，言六腑为
手足三阳。盖为诸脏属阴为里，诸腑属阳为表。以脏
者藏也，藏诸神而精神通流也；腑者府也，府主出纳
水谷，糟粕转输之谓也。

自喉咙已下五脏，喉应天气，乃肺之系也。以肺属金，
乾为天，干金也。故天气通于肺，而肺应天，上运会厌，
会厌者，五脏声音之门户。肺属金，音声应金石也。《九
墟》云：“咽喉喘息之道，其中空长，可以通气息。”杨元操
云：“喉咙与咽并行。”其实两异，而人多惑之。盖喉中为
息，通咽中，下水谷。其喉咙下接肺两叶之间，与今所
绘者同。若吴简序宋景所画希范“喉中三窍”者，非果
喉中具三窍，则水谷与气各从一窍而俱下肺中。肺
下无窍，何由传道水谷，入于下焦。

肺手太阴经《黄帝书》云：“肺为诸藏之上盖”，藏真高于
肺，以行荣卫阴阳也。肺之形似人肩二大叶，中有二
十四空行列，以分布诸藏清浊之气，而为气管，乃相
辅之宫也，在喉咙气系之下。

心手少阴经。《黄帝书》云：心形如未敷莲花，中有七孔，
以道天真之气，神之宇也。其藏真通于心，心藏血脉
之气也，而为身之君，以肺为上盖，故心在肺之下。
心包，手厥阴经。《灵枢经》曰：“手心主脉，起于心中，出属
心包，下膈。”《九枢》云：十二原，以大陵，为心之原，即心包
穴也。明真心不受邪，故手心主则心包也。《类纂》曰：手
厥阴心包之经，所谓一阴也，一名手心主。其经与手
少阳三焦为表里。今以藏象校之，在心下横膈膜之
上，肾斜膈膜之下，与横膜相粘，其处黄脂漫包者，心
也。其漫脂之外，有细筋如丝，与心肺相连者，此包络
也。

脾，足太阳经，《黄帝书》云：脾形似马蹄，内包胃脘，象土
形也。经络之气，交归于中，以营运真灵之气，意之舍
也。又云：脾为阴藏，位处中焦，主养四藏，故呼吸以受
谷气。以其上有心肺，下有肾肝，故曰在中而藏。其濡
于脾，脾藏肌血之气也，为谏议大夫。又曰：“仓廪之官。”
肝，足厥阴经，《黄帝书》云：“肝有二大叶，一小叶，如木甲”
坼之象。各有支络血脉于中，以宣发阳和之气，魄之
官也。故“藏真散于肝”，肝藏筋膜之气也，为将军之官，
其治在左。然以今之藏象校之，则肝在右胁右肾之
前，并胃而位于小肠之右外。

肾《足少阴经黄帝书》云：“肾藏有二，形如豇豆，相并而
曲附于膂筋。其外有脂裹，里白外黑，主藏精，故藏真
下于肾。”肾藏骨髓之气也。肾者作彊之官，伎巧出焉。
其位下连于胁。今以《藏象图》校之，则在膈下贴脊膂
脂膜中，有系二道，上则系心，下则连二肾之系相通。
已上六脏也。

咽门自咽门已下，六腑咽应地气，为胃之系也。以胃
属土，坤为地。坤，土也，故应地。咽之下者，胃脘水谷之
道。凡咽门承受水谷，自胃脘而入于胃中。咽，咽也，言
可咽物也。又谓之嗌，言扼要之处。《黄帝书》曰：“地气通
于嗌。”嗌，咽也。以今藏象，咽在喉之后，合古书为是，于
欧本则非。

胃、足阳明经。《黄帝书》云：“胃者仓廪之官，布养四藏。”故
谓五藏皆禀气于胃。胃者五藏之本，故食气入胃，散
精于肝，淫气于筋；食气入胃，浊气归心，淫精于脉。脉
气流经，经气归肺。肺朝百脉，输精于皮毛。毛脉合精，
气行于腑，腑精神明，留于五藏，气归权衡，以平气口成寸，以决死生。又饮于胃，游溢精气，上输于脾，脾气
“散精，上归于肺，通诸水道，下输膀胱，水精四布，五经
并行，合于四时，五藏阴阳，揆度以为常也。”此水谷气
味奉生之理也。

胆《足少阳经黄帝书》云：“胆者中正之官，决断出焉，而
为清净之府。”

小肠《手太阳经黄帝书》云：“小肠者，受盛之官，化物出
焉。凡胃中腐熟水谷，其滓濊自胃之下口，传入于小
肠上口，自小肠下口，沁入膀胱上口，其滓濊传入大
肠上口。”与今所绘脏象同。

大肠手阳明经，一名回肠。以其回屈而受小肠之谷，
因以名之，乃肺之府也。《黄帝书》曰：“大肠者，传导之官，
变化出焉。”

《广肠》又曰：“肛门，言其处似车。”形，故曰肛门，即广肠
也，一名直肠，一名魄门。《黄帝书》曰：“直肠者，广肠也，一
名洞肠，受大肠之谷而道出焉。”故魄门亦为五脏使，
水谷不得久藏。

膀胱足太阳经，又名“胞胞。”也。虚，空也，以虚承水
液焉，而为津液之府。《类纂》云：膀胱者，胞之室也。《黄帝
书》曰：膀胱为州都之官，津液藏焉，气化则能出焉。位
当孤府，故膀胱不利为癃，不约为遗溺。又水泉不止，
膀胱不藏，得守者生，失守者死。

三焦，手少阳经，扁鹊曰：焦，原也。为水谷之道路，气之
所终始也。上焦者，在心下，下膈，在胃上口，主内而不
出。其始在膈中，玉堂下一寸六分，直两乳间陷者是
也。中焦者，在胃中脘，不上不下，主腐熟水谷。下焦者，
在脐下，当膀胱上口，主分别清浊，出而不内，以传道
也。故上焦主出，阳气温于脾胃分肉之间，若雾露之
溉焉。中焦主变化水谷之味，出血以荣五藏六腑及
身体也。又下焦主过利溲便，以时传下，故曰：出而不
内。凡藏腑俱五者，手心主非藏，三焦非腑也。以藏腑
俱六者，合手心主及三焦也。又曰：藏唯有五，腑独有
六者，何也？所以腑有六者，谓三焦也，有原气之所别
焉。主持诸气，有名而无形，其经属手少阳，此外腑也，
故言腑有六焉。《黄帝书》曰：“上焦如雾，中焦如沤，下焦
如渎，而为决渎之官，水道出焉。”《九墟》云：中焦亦并于
胃口，出上焦之后，此所受气，泌别糟粕，成津液，化其
精微，主注于肺脉，乃化而为血，以奉生身，故得独行
于经隧，命曰荣气，故言中焦如沤也。仲景曰：“下焦不
和，清溲重下，大便数”难。脐腹筑痛。故三焦者。寄于胸
膈。